Pan Am

Pan American World Airways (yleinen kutsumanimi Pan Am)  oli vuonna 1927 perustettu lentoyhtiö. Se oli Yhdysvaltojen merkittävin kansainvälisten lentojen lentäjä aina 1930-luvulta konkurssiinsa 1991 saakka. Yhtiön kaikkien koneiden nimet alkoivat sanalla Clipper.

Samalla nimellä on tämän jälkeen toiminut kaksi halpalentoyhtiötä: ensimmäinen vuosina 1996–1998 ja toinen, joka lopetti toimintansa 2004.

Historia

Pan Am aloitti vesitasoyhteytenä Key Westissä, Floridassa vuonna 1927, josta se laajensi toimintaansa Keski- ja Etelä-Amerikan reiteille 1920-luvun lopulla ja 1930-luvun alussa. Vuonna 1937 Pan Am aloitti ensimmäisen reittilennon Eurooppaan. Lähes koko 1930-luvun ajan Pan Am käytti lähinnä Sikorsky S-40-, Sikorsky S-42- ja Martin M-130 -koneita. Vuoden 1939 alussa Pan Am hankki kuusi suurta pitkän matkan Boeing 314 -konetta.

Toisen maailmansodan aikana suurin osa Pan Amin koneista otettiin armeijan käyttöön.

Sodan jälkeen Pan Am uusi nopeasti laivastoaan hankkimalla nopeampia lentokoneita, kuten Boeing 377, Douglas DC-6 ja Lockheed Constellation -koneita. Sodan jälkeen aloitettiin ehkä Pan Amin kuuluisimmat lennot: Pan Amin lento 001 lähti San Franciscosta ja lensi maailman ympäri laskeutuen Honolulussa, Tokiossa, Hongkongissa, Bangkokissa, Kalkutassa, Delhissä,  Beirutissa, Istanbulissa, Frankfurtissa, Lontoossa ja New Yorkissa. Pan Amin lento 002 puolestaan kiersi maapallon itään päin. Lentoja lennettiin toisen maailmansodan jälkeen lähes 40 vuotta.

Suuren kilpailun takia Pan Am alkoi investoida lentämisen uusiin innovaatioihin, kuten suihkumoottori- ja laajarunkolentokoneisiin sekä hankki Douglas DC-8 ja Boeing 707 -koneita. Boeing 707 -koneiden istuinjärjestystä muutettiin viidestä rinnakkaisesta istuimesta kuuteen Pan Amin painostuksesta. Atlantin ylittävä vuoro New Yorkista Pariisiin aloitettiin 26. lokakuuta 1958 Boeing 707 -koneella nimeltään Clipper America.

Pan Am oli Boeing 747 -konetyypin ensimmäinen tilaaja: se tilasi 25 konetta huhtikuussa 1966. 15. tammikuuta 1970 Yhdysvaltain ensimmäinen nainen Pat Nixon kastoi Pan Amin ensimmäisen 747-koneen Washingtonin Dullesin kansainvälisellä lentokentällä. Kastaminen tapahtui normaalista samppanjapullon rikkomisesta poiketen ruiskuttamalla punaista, valkoista ja sinistä vettä koneen päälle. Pan Am lensi ensimmäisen 747-vuoron illalla 21. tammikuuta 1970, kun Clipper Victor lensi New Yorkista Lontooseen.

Vuoden 1973 energiakriisi nosti voimakkaasti lentoyhtiöiden kuluja. Yhtiö kärsi myös eräistä liittovaltion määräyksistä. Liikennerajoitusten vapautus vuonna 1979 salli Pan Amin ryhtyä kilpailemaan myös kotimaanliikenteestä Yhdysvalloissa, minkä se teki ostamalla National Airlines -yhtiön tarjouskilvassa vuonna 1980. Yhtiöstä maksettu ylihinta pakotti Pan Amin karsimaan toimintojaan, minkä se teki myymällä koko Tyynenmeren toimintonsa United Airlinesille vuonna 1985.

Persianlahden sota elokuussa 1990 vähensi merkittävästi Atlantin ylilentoja, ja Pan Am joutui myymään merkittävimmän reittinsä Lontoon Heathrowiin United Airlinesille, jolloin sille jäi vain kaksi päivittäistä lentoa Lontoon Gatwickiin. Yhtiö julistettiin konkurssiin tammikuussa 1991. Delta Air Lines osti yhtiön toiminnot ja rahoitti tappiollista yhtiötä loppuvuoden, kunnes viimeiset toiminnot lopetettiin 4. joulukuuta 1991.

Laivasto

Onnettomuudet ja terrori-iskut
Vuoteen 1990 mennessä kootuissa tilastoissa Pan Am oli suurista amerikkalaisyhtiöistä eniten kuolemia aiheuttanut – 3,35 kuolemaa miljoonaa aikataulun mukaista lentoa kohden. Onnettomuuksista neljä oli aiheutunut terrorismista. Yhtiön toiminnan aikana sen lentokoneet olivat osallisena kaikkiaan 75 onnettomuudessa. Ensimmäinen tapahtui 16. heinäkuuta 1932, kun Ford Trimotor törmäsi vuorenrinteeseen Vitacurassa, Chilessä. Kaikki yhdeksän koneessa ollutta menehtyi.

 27. maaliskuuta 1977 Pan Am oli osallisena historian pahimmassa lento-onnettomuudessa Teneriffalla, kun KLM:n Boeing 747 törmäsi nousukiitonsa aikana kentällä rullaavaan Pan Amin Boeing 747 Clipper Victoriin. Turma vaati 583 kuolonuhria, joista 335 oli Pan Amin koneessa.

 Vuonna 1986 Pan Amin lento 73, Boeing 747 Clipper Empress of the Seas, kaapattiin Pakistanissa, mikä johti 140 matkustajan kuolemaan tai loukkaantumiseen.

 Vuonna 1988 Pan  Amin lento 103, Boeing 747-121 Clipper Maid of the Seas, räjäytettiin Skotlannin yllä Lockerbiessa, mikä vaati 270 kuolonuhria.

Katso myös
Pan Am Building

Lähteet

Aiheesta muualla 

Pan Amin historiikki
Tv-sarja Pan Amin vaiheista on myös muodin ajankuvaa 

Entiset yhdysvaltalaiset lentoyhtiöt
Seulonnan keskeiset artikkelit